ব্রিটেনের নিষেধাজ্ঞায় রাশিয়া ও সৌদি আরবের কর্মকর্তারা | Dhaka Tribune Bangla
ব্রিটেনের নিষেধাজ্ঞায় রাশিয়া ও সৌদি আরবের কর্মকর্তারা
প্রকাশিত ০৩:৫৫ বিকেল জুলাই ৭, ২০২০
ব্রিটিশ পার্লামেন্ট ফাইল ছবি/বিগস্টক
ব্রিটেনের এমন পদক্ষেপের পাল্টা জবাব দেওয়ার হুমকি দিয়েছে রাশিয়া
আন্তর্জাতিক মানবাধিকার লঙ্ঘনের অভিযোগে রাশিয়া ও সৌদি আরবের ৪৫ কর্মকর্তার বিরুদ্ধে নিষেধাজ্ঞা দিয়েছে ব্রিটেন৷ এই তালিকায় মিয়ানমার সেনাবাহিনীর প্রধানের নামও রয়েছে৷
সোমবার (৭ জুলাই) জার্মান গণমাধ্যম ডয়চে ভেলে জানিয়েছে, “সাম্প্রতিককালের নিকৃষ্ট মানবাধিকার লঙ্ঘনের বিভিন্ন ঘটনায় জড়িত থাকায় তাদের ব্রিটেনে প্রবেশে নিষেধাজ্ঞা এবং দেশটিতে থাকা তাদের সম্পত্তি জব্দের নির্দেশ দেওয়া হয়েছে বলে উল্লেখ করেছেন দেশটির পররাষ্ট্রমন্ত্রী ডমিনিক রাব৷ মুক্ত গণমাধ্যম, ধর্মীয় স্বাধীনতা রক্ষা এবং মানবাধিকার লঙ্ঘন ঠেকাতে এই পদক্ষেপ নেওয়া হয়েছে বলে ব্রিটিশ পার্লামেন্টকে জানান তিনি৷”
তালিকায় থাকা ব্যক্তিদের ২৫ জন রুশ এবং ২০ জন সৌদি নাগরিক৷ রুশ নাগরিকদের বিরুদ্ধে আইনজীবী সার্গেই মাগনিটস্কি হত্যায় জড়িত থাকার অভিযোগ রয়েছে৷ অন্যদিকে সাংবাদিক জামাল খাশোগি হত্যায় সন্দেহভাজন হওয়ায় সৌদি কর্মকর্তাদের তালিকাভুক্ত করা হয়েছে বলে জানানো হয়েছে৷ এছাড়া, উত্তর কোরিয়ার একাধিক ব্যক্তিকেও নিষেধাজ্ঞার আওতায় আনা হয়েছে৷
তালিকায় আরও রয়েছেন মিয়ানমারের সেনাবাহিনীর প্রধান মিন অং লাইং এবং উপ প্রধান সো উইন৷ তাদের বিরুদ্ধে গণহত্যা, মানবতাবিরোধী ও যুদ্ধাপরাধের তদন্ত এবং বিচারের সুপারিশ করেছিল জাতিসংঘের ফ্যাক্ট ফাইন্ডিং মিশন৷
তবে নিষেধাজ্ঞার এই সিদ্ধান্ত খুব দ্রুত কার্যকর হবে না বলে মন্তব্য করেছেন ব্রিটেনের প্রধান বিরোধী দল লেবার পার্টির পররাষ্ট্র বিষয়ক মুখপাত্র লিসা ন্যান্ডি৷ ব্রিটেন আগে থেকেই দুর্নীতিবাজ, নির্যাতনকারী ও খুনিদের জন্য স্বর্গ, উল্লেখ করেন তিনি৷
এদিকে ব্রিটেনের এমন পদক্ষেপের পাল্টা জবাব দেওয়ার হুমকি দিয়েছে রাশিয়া৷ লন্ডনের রুশ দূতাবাস থেকে পাঠানো এক বিবৃতিতে বলা হয়েছে, ‘‘ব্রিটেনের শত্রুতামূল পদক্ষেপের বিরুদ্ধে প্রতিশোধমূলক পদক্ষেপ নেওয়ার অধিকার রাশিয়ার রয়েছে৷”
এর আগে যুক্তরাষ্ট্রও এই ব্যক্তিদের উপর নিষেধাজ্ঞা দিয়েছিল৷ ব্রিটেনও একই সিদ্ধান্ত নেওয়ায় স্বাগত জানিয়েছেন যুক্তরাষ্ট্রের পররাষ্ট্রমন্ত্রী মাইক পম্পেও৷ বিবৃতিতে তিনি বলেছেন, ‘‘যুক্তরাজ্যের নিষেধাজ্ঞা নীতি এবং আমাদের দুই গণতন্ত্রের পারস্পরিক সম্পর্কের ক্ষেত্রে এই নিষেধাজ্ঞা নতুন এক যুগের সূচনা করেছে৷”
উল্লেখ্য, ইউরোপ থেকে বেরিয়ে যাওয়ায় ‘‘গ্লোবাল হিউম্যান রাইটস স্যাংশন রেগুলেশনস” নামে নতুন নিষেধাজ্ঞা নীতি চালু করেছে ব্রিটেন৷ এই বিষয়ে যুক্তরাষ্ট্র এবং ইউরোপের সঙ্গে ব্রিটেনের কর্মকর্তারা একসঙ্গে কাজ করবে বলেও জানিয়েছেন রাব৷
করোনাভাইরাসের ভ্যাকসিনের অনুমোদন দিচ্ছে রাশিয়া
মস্কোতে বিনামূল্যে দেওয়া হবে করোনাভাইরাসের...
নিজের মেয়ের প্রাক্তন স্বামীকে বিয়ে!